Nettali 42: Mbaam buy wax
MBAAM buy wax, ndax mas nga dégg loolu ? Xéyna dinga ne : ‘ Déedéet. Mala du wax. ’ Waaye Biibël bi wax na ci mbaam bu ko def. Nañu seet ni loolu ame.
Léegi, waa Israyil ñu ngi waaj a dugg ci réewu Kanaan. Balag mooy buuru Mowab. Moom dafa ragal waa Israyil. Looloo tax mu yónnee ngir ñu woowal ko kenn ku muus te tudd Balaam ngir mu ñaanal waa Israyil lu bon. Balag dig ko xaalis bu bare. Balaam yéeg ci mbaamam ngir dem wuyu Balag.
Waaye Yexowa, moom, bëggul Balaam ñaanal mbooloom lu bon. Kon, dafa yónni benn malaaka bu yor jaasi bu gudd ngir mu taxaw ci yoonu Balaam. Balaam moom, mënul gis malaaka mi. Waaye mbaam bi gis na ko. Mu jéem a jàdd fii, mënul. Mu jéem a jàdd fee, mënul. Mu mujj tëdd ci suuf. Balaam mer lool. Muy dóor mbaamam rekk.
Balaam daldi dégg mbaamam di wax ak moom. Yexowa moo doon def loolu. Mbaam bi ne ko : ‘ Lu tax nga may dóor ? Lan laa def ? ’
Balaam ne ko : ‘ Danga ma bëgg dofloo. Bu ma amoon jaasi, ma rey la ci saa si ! ’
Mbaam bi laaj ko lii : ‘ Ndax mas naa la def li ma la def tey ? ’
Balaam ne ko : ‘ Déedéet. ’
Yexowa def ba Balaam gis malaaka mi taxawoon ci yoon bi ak jaasi bi. Malaaka mi ne ko : ‘ Lu tax nga dóor sa mbaam ? Man maa la tere jàll, ndaxte waruloo ñaanal Israyil lu bon. Loolu moo tax ma ñów. Bu mbaam bi kontine woon, duma ko def dara, waaye yow laa naroon a rey. ’
Balaam ne ko : ‘ Def naa bàkkaar. Xamuma woon ne yaa ngi taxaw ci diggu yoon bi. ’ Malaaki mi bàyyi ko mu jàll. Balaam dem ca Balag. Waaye ba tey jéem na ñaanal Israyil lu bon. Waaye Yexowa def na mu barkeel Israyil ñetti yoon.
Nombres 21:21-35; 22:1-40; 23:1-30; 24:1-25.
Laaj yi
- Kan mooy Balag, te lu tax mu yónnee ngir ñu woowal ko Balaam ?
- Lu tax mbaamu Balaam tëdd ci yoon bi ?
- Lan la mbaam bi wax Balaam ?
- Lan la benn malaaka wax Balaam ?
- Lan moo xew bi Balaam jéemee ñaanal Israyil lu bon ?
Leneen li ñu mën a laaj
- Jàngal Nombres 21:21-35.
Lu tax Israyil daan buuru Amoréen bi tudd Sixon ak buuru waa Basan bi tudd Og (Nomb. 21:21, 23, 33, 34) ?
- Jàngal Nombres 22:1-40.
Lu tax Balaam bëggoon a ñaanal Israyil lu bon, te lan lañu ci mën a jàng (Nomb. 22:16, 17; Prov. 6:16, 18; 2 Piy. 2:15; Yudd 11) ?
- Jàngal Nombres 23:1-30.
Boo déggoon Balaam dinga foog ne kuy jaamu Yexowa la, waaye li mu doon def, lan la doon wone (Nomb. 23:3, 11-14; 1 Sam. 15:22) ?
- Jàngal Nombres 24:1-25.
Loolu, naka lay dëgërale suñu ngëm ba mu wóor ñu ne li Yexowa bëgg a def dina ko def (Nomb. 24:10; Is. 54:17) ?
wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn oci_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn